
A V I Z
asupra proiectului de Lege pentru modificarea alin.(1) al art.15 din Legea nr.346/2004 privind stimularea înfiinţării şi dezvoltării întreprinderilor mici şi mijlocii


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea alin.(1) al art.15 din Legea nr.346/2004 privind stimularea înfiinţării şi dezvoltării întreprinderilor mici şi mijlocii,  transmis cu adresa nr. PL-x 730 din  24 noiembrie 2010, înregistrat sub nr.31/1099 din  25 noiembrie 2010. 
Potrivit prevederilor art. 75 din Constituţia României, republicată, şi ale art.92 alin. (8) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 17 noiembrie  2010.

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut proiectul de lege susmenţionat, în şedinţa din  7 decembrie 2010. 


Proiectul de lege are ca obiect de reglementare modificarea alin. (1) al art. 15 din Legea nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare, în scopul conservării unor imobile care aparţin unor companii naţionale – căi ferate, aeroporturi, porturi, drumuri naţionale.
         Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 778 din 18 iunie 2010 şi punctul de vedere al Guvernului transmis cu adresa nr. 2032 din 9 august 2010, prin care se susţine adoptarea iniţiativei legislative sub rezerva însuşirii observaţiilor şi propunerilor de la pct. II.
În urma dezbaterilor, cu unanimitate de  voturi, s-a hotărât avizarea favorabilă a proiectului de lege.


În raport cu obiectul şi conţinutul său, proiectul de lege  face parte din categoria legilor ordinare.

PREŞEDINTE,                              SECRETAR,

Daniel BUDA                     Gabriel ANDRONACHE

Consilier
 Paul Şerban
